Syddansk Universitet

Syddansk Universitet (fork. SDU; eng.: University of Southern Denmark) er med sine 21.096 fuldtidsstuderende (2022) Danmarks tredjestørste universitet og grundet sine rødder i Odense Universitet også landets tredjeældste (fjerde hvis man medregner DTU). Universitetet er medlem af EPICUR, the European University Alliance.

Universitet har et årligt budget på ca. 3,4 mia. kr. (2022) og har flere end 3.700 ansatte. Syddansk Universitets rektor er Jens Ringsmose.

Syddansk Universitet er et regionalt forankret universitet med campusser i Odense, Kolding (Syddansk Universitet Kolding), Esbjerg (Syddansk Universitet Esbjerg), Sønderborg (Syddansk Universitet Sønderborg), Slagelse (Syddansk Universitet Slagelse) og København. Universitetet er opdelt fem fakulteter: det humanistiske, det samfundsvidenskabelige, det naturvidenskabelige, det tekniske og det sundhedsvidenskabelige fakultet.

Universitet rummer desuden et af landets største forskningsbiblioteker, Syddansk Universitetsbibliotek.

Universitetets historie 

Universitet blev grundlagt i 1966 midt i en brydningstid, der prægede kunsten, normer, institutioner - og de højere læreanstalter som en reaktion på de store årgange. Det danske velfærdssamfund var i hastig vækst, og langt flere end tidligere ønskede en videregående uddannelse. Politisk mente man, at universiteterne nu i langt højere grad end tidligere skulle bidrage aktivt til velfærdsstatens udvikling ved at: ”Fremme den dygtiggørelse, tiden kræver.” 

I 1998 fusionerede Odense Universitet med Handelshøjskole Syd/Ingeniørhøjskole Syd og Sydjysk Universitetscenter, og skiftede navn til Syddansk Universitet.

I 2006 fusionerede Syddansk Universitet med Ingeniørhøjskolen Odense Teknikum, hvorefter det naturvidenskabelige og tekniske fakultet blev opdelt. I forbindelse med universitetsreformen i 2007 fik Syddansk Universitet desuden Statens Institut for Folkesundhed under sig, og blev dermed også repræsenteret i hovedstaden. Samme år fusionerede Syddansk Universitet med Handelshøjskolecentret i Slagelse.

Syddansk Universitet Odense er det suverænt største campus både målt på antallet af ansatte, studerende og udbuddet af uddannelser. I 2023 åbner det den nye Sundhedsvidenskabelige fakultet i Odense, og i 2026 forventes det nye Odense Universitetshospital at åbne. Dermed bliver den samlede bygningsmasse som udgør SDU Odense og OUH en af landets største.  

Universitet har et særligt fokus på tværfaglige forskningsindsatser som styrkes af den diverse samling af fakulteter på samme matrikel.

Arkitektur 
Syddansk Universitet i Odense er tegnet af arkitekterne Knud Holscher og Svend Axelsson og opført uden hoveddør, gipslofter eller snirklede udsmykninger, men med rå, upudset beton og patineret stålfacade. Byggestilen bliver kaldt det ultimative strukturalistiske projekt for tegnestuen Krohn og Hartvig Rasmussen (KHR AS arkitekter) Visionen var et ”urbaniseret korpus med fleksible ydergrænser”, der integrerede, hvad man kaldte universitetets ”funktionsområder”. Strukturalismen som arkitektur anerkender, at tiden er omskiftelig og foranderlig og kan kalde på eksempelvis ny viden og nye løsninger. Deraf formen, hvor funktioner kan flytte rundt og nye kan tilføjes som en levende, dynamisk arkitektur.

Fakulteter 
Syddansk Universitet har i 2022 fem fakulteter:

 Det Humanistiske Fakultet
Humaniora dækker over et bredt spektrum af uddannelser og forskningsfelter, som har det til fælles, at de tager udgangspunkt i mennesket og dets forhold til omverdenen. Forskerne beskæftiger sig med aspekter af menneskets åndsliv, kunst og kommunikation fra mange perspektiver og i mange historiske og geografiske rammer.
Fakultetet er organiseret i 4 institutter og 23 centre og ledes af dekan Simon Torp.

 Det Naturvidenskabelige Fakultet

På det naturvidenskabelige fakultet forskes blandt andet i det første liv på jorden, livsstilssygdomme, fremtidens lægemidler, grøn kemi, astrofysik, AI og data science.
Fakultetet er organiseret i 4 institutter og 15 centre og ledes af dekan Marianne Holmer.
 
 Det Samfundsvidenskabelige Fakultet
Hvordan skabes og forvaltes samfundets værdier? Skaber forandring mere samarbejde eller konflikt? Det Samfundsvidenskabelige Fakultetet byder på forskning og uddannelse indenfor disse spørgsmål og tidens globale samfundsudfordringer.
Fakultetet er organiseret i 6 institutter og 14 centre og ledes af dekan Peter Møllgaard,

 Det Sundhedsvidenskabelige Fakultet
Det Sundhedsvidenskabelige Fakultet forsker i folkesundhed og i udvalgte sygdomme, der belaster befolkningen, den enkelte borger og samfundet. Fakultetet udbyder et komplet spektrum af uddannelser inden for det sundhedsvidenskabelige område. Desuden formidler fakultetet forskningsresultater til befolkningen, professionelle i sundhedsvæsnet og beslutningstagere.
Fakultetet er organiseret i 8 institutter, 29 centre samt 80 forskningsenheder og ledes af dekan Ole Skøtt.

 Det Tekniske Fakultet
Fakultetets forskning er forankret i et samspil mellem grundforskning og anvendt forskning i et netværk, der dels består af andre faggrupper på Syddansk Universitet, andre forskningsinstitutioner og en solid tradition for samarbejde med industrien, både nationalt og internationalt.
Fakultetet er organiseret i 5 institutter samt 26 centre og sektioner og ledes af dekan Henrik Bindslev.

Eksempler på særlige forskningsindsatser 
På Syddansk Universitet bedrives forskning inden for alle fakulteter. Blandt disse forskningsindsatser kan nævnes:  

The Interdisciplinary Centre on Population Dynamics (CPop) er tværfagligt center, som bedriver forskning i aldring og levetid i populationer herunder de samfundsmæssige og kulturelle implikationer.  

Danish Institute for Advanced Studies (DIAS) er Danmarks eneste ’institute for advanced studies’, hvor topforskere samles på tværs af fakulteterne.

Climate Cluster: Et nyt tværfagligt center for klimaforskning etableret i 2022 med klimaforsker Sebastian Mernild i spidsen.

Forskningsmiljøet på Institut for Idræt og Biomekanik tæller blandt andet forskning i fodbold, fysiologi og idrætspsykologi.  

Mærsk Mc-Kinney Møller Instituttet huser et forskningsmiljø indenfor robotteknologi, AI og droner. Instituttet har skabt grobunden for en robotklynge i Syddanmark, som er en af Europas største.

H.C. Andersen Centret Centret arbejder med litteratur-, kultur- og formidlingsvidenskabelige tilgange til H.C. Andersens værk, liv og kulturelle betydning.

Dansk Center for Dybhavsforskning (HADAL): Grundforskningscenter i livet i dybhavet.

Center for Funktionelle Genomiske Studier af Vævsplasticitet (ATLAS): Grundforskningscenter i cellestudier med særligt fokus på fedmeforskning.

Center for War Studies: Et tværfagligt forskningscenter i historiske, kulturelle og politiske aspekter af krigsførelse.

Det Danske Tvillingregister: Et af verdens ældste tvillingregistre. Registret rummer oplysninger om tvillinger født i Danmark gennem mere end 140 år.

SDU Nano Optics Fra 2017 er Centeret vært for et VILLUM Investigator program i Quantum Plasminics.

Internationale ranglister 
Syddansk Universitet har igennem flere år markeret sig på to af de mest kendte ranglister, som bedømmer universiteternes bæredygtighed.

På UI Green Metric, den ældste ranking på rangering af bæredygtighed, har Syddansk Universitet ligget i top-15 tre år i træk. Rankingen vurdere universiteter på alt fra affaldshåndtering til uddannelse inden for 6 kategorier.

På Times Higher Educations Impact Ranking er Syddansk Universitets praksis samlet set blevet placeret på top-100, blandt de deltagende universiteter de sidste to år. Impact Ranking er den mest omfattende ranking på området, og måler bæredygtighed indenfor for alle FN’s verdensmål

På de akademiske ranglister placerer Syddansk Universitet sig mellem nr. 200-300, og flere specifikke forskningsområder ligger placeret i den internationale top-100.

Se de seneste placeringer på en række internationale ranglister i tabellen herunder.

Series rectorum (1966-97 Odense Universitet, siden 1998 Syddansk Universitet) 
Rækken af rektorer omfatter disse otte:

Notable ansatte ved Odense Universitet og/eller Syddansk Universitet (uddrag)

Økonom, jurister og politologer 

 økonom Birgitte Sloth
 jurister: Frederik Waage (statsret), Frederik Harhoff (folkeret), Bent Iversen (formueret)
 Bent Ole Gram Mortensen, Sten Schaumburg-Müller
 politologer: Signe Pihl-Thingvad (institutleder), Mogens N. Pedersen
 Søren Hviid Pedersen (politisk teori), Sten Rynning (international politik)
 Ulrik Kjær (kommunalvalg), Lars Nørby Johansen
 Peter Viggo Jakobsen, Peter Kurrild-Klitgaard

Udvalgte alumner 
 Peter Mads Clausen, ingeniør og mangeårig fondsformand for Bitten & Mads Clausens Fond,   årets æresalumne 2022
 Jimmy Maymann, cand. merc. og iværksætter, årets æresalumne 2021
 Puk Damsgård, journalist og udenrigskorrespondent,  årets æresalumne 2020  
 Ole Vorm, molekylærbiolog og iværksætter, årets æresalumne 2019
 Esben Østergaard, ingeniør og grundlægger af Universal Robots, årets æresalumne 2019
 Mathilde Kimer, journalist og politisk rapporter
 Niels Frederiksen, cand. oecon. og professionel fodboldtræner i bl.a. Brøndby IF og Esbjerg FB
 Alex Vanopslagh,  B.Sc. i statskundskab, politisk leder for Liberal Alliance
 Gertrud Thisted Højlund, journalist
 Camilla Stampe, journalist og politisk rapporter på TV2
 Hans Redder, journalist og politisk redaktør, TV2
 Lotte Bundsgaard, politiker, MF, minister, lærer og cand.public. (journalist)
 Stephanie Lose, cand.oecon. politiker, regionsrådsformand
 Lars Christian Lilleholt, politiker, MF og minister
 Mai Mercado, cand.scient.pol. og politiker, MF og minister
 Rosalinde Mynster, skuespiller

Syddansk Universitets formidlende tidsskrifter (i udvalg) 

 Ny Viden er universitetets officielle magasin.
 Rubicon er historiestudiets eget tidsskrift.
 RUST er de studerendes magasin på Syddansk Universitet.

Online aktiviteter 
Uddannelse og undervisning via Adobe Connect

 På flere campusser har SDU udbudt HD fjernundervisning siden 2005.
 Siden 2012 har SDU Odense, Juridisk Institut, udbudt jura på deltid (Bachelor) som fjernstudie med fagoversigt på ug.dk

Fysiklektioner

 Siden 2017 har man kunnet se Kvante Karinas videoer; SDU’s virtuelle fysiklærer, Kvante Karina, har vundet Lovie Awards.

Andet

 SDU har en kanal på YouTube.

Eksterne henvisninger 

 Syddansk Universitets websted
 Universitetets historie
 Statens Institut for Folkesundhed – Syddansk Universitet København

Referencer 

 
Universiteter i Danmark